
จาก รมช. ถึงประชาคม พม.
ฉบับที่  2
15  ธันวาคม  2550
เพื่อนร่วมงานที่รัก

ช่วงนี้ผมมีภารกิจในต่างประเทศถี่หน่อย  อันที่จริงก็เป็นงานปกติของ พม. ที่เป็นกิจการความร่วมมือระหว่างประเทศระดับต่างๆ ที่เจ้าหน้าที่ของเราดำเนินการล่วงหน้ามาก่อน  ต่อเมื่อถึงพิธีการที่ต้องอาศัยบทบาทของรัฐมนตรี  เขาก็จัดการให้ไปตามโพย  บังเอิญว่าช่วงนี้ประดังกันมาพร้อมกัน


ต้นสัปดาห์ผมเป็นหัวหน้าคณะผู้แทนรัฐบาลไทยเข้าร่วมประชุมระดับสูงว่าด้วยเรื่องการติดตามความก้าวหน้า  “World Fit for  Children” ,ที่สำนักงานใหญ่องค์การสหประชาชาติ ,New  York ,USA  คณะของเรามี  10  ชีวิตจาก พม. ครึ่งหนึ่ง  นอกจากนั้นเป็นผู้แทนจากสาธารณสุข ,ศึกษาธิการ ,สภาเด็กและเยาวชน  และผู้ทรงคุณวุฒิ ,มี ผอ.สท.  (กิตติ  สมานไทย)  เป็นหัวแรงใหญ่  มีรัฐมนตรีด้านเยาวชนและสังคมทั่วโลก  141  ประเทศร่วมเสนอรายงานและแสดงความมุ่งมั่นสร้างโลกที่เหมาะสมสำหรับเด็กอย่างแข็งขันกันต่อไป

ปลายสัปดาห์เดินทางไปต่อที่  Beijing ,ประเทศจีน  เพื่อร่วมประชุมรัฐมนตรีกลุ่มประเทศลุ่มแม่น้ำโขงเพื่อต่อต้านการค้ามนุษย์  (COMMIT 2)  และลงนามความร่วมมือระหว่าง 6  ประเทศที่รวมพลังกันทำงานมา  3 ปีในเรื่องนี้  คือ  จีน  กัมพูชา  ลาว  เมียนมา  ไทย  และเวียดนาม  คณะของเรามี  11 คน  รวมทั้งเจ้าหน้าที่จากกระทรวงแรงงาน มี ผอ.สนย. (ระรินทิพย์  ศิโรรัตน์)  เป็นแม่งาน


จากงานหลังนี้ยิ่งทำให้ผมเห็นชัดขึ้นว่า  พม. ของเราจำต้องมีทักษะใหม่ในการทำงานความร่วมมือระหว่างประเทศ  เพราะประเทศไทยเป็นทั้งประเทศปลายทาง  ประเทศระหว่างทาง  และประเทศต้นทางของการค้ามนุษย์ในเวลาเดียวกัน  หมายความว่าสถานการณ์แบบนี้เราต้องดูแลปัญหาในประเทศของเราให้ดี  และงานระหว่างประเทศก็ต้องเก่งอีกด้วย


สภาวะงานที่ท้าทายใหม่ๆ เช่นนี้ต้องการชาว พม. ที่มีคุณสมบัติและทักษะที่หลากหลาย  การพัฒนาองค์กรของเราจึงต้องมองแบบองค์รวม  จะถือเอาความเคยชินแบบเก่า  หรือเอาตัวเรา  (ในฐานะปัจเจก)  เป็นศูนย์กลางไม่ได้เลย  และงานพัฒนาบุคลากรต้องมีหลักสูตรที่หลากหลายเพื่อสร้างศักยภาพคนของเรา  หลักสูตรแบบที่ทำเพียงเพื่อสะสมแต้มในการเข้าสู่ตำแหน่งนั้นไม่เพียงพอสำหรับองค์กรเสียแล้ว


ผอ.กิตติ  บอกผมว่าทุกคราวที่ไปปฏิบัติงานต่างประเทศ  สท.จัดทีมให้มีทั้งเจ้าหน้าที่ส่วนกลาง  และเจ้าหน้าที่ภูมิภาคประกอบกัน  ผมคิดว่าเป็นแนวนโยบายที่ดีมากเพราะเราต้องคิดถึงการสร้างคนของเราควบคู่ไปกับการปฏิบัติงานจริงด้วยเสมอ  คน พม. ระดับปฏิบัติ  และระดับพื้นที่ที่ทำงานเด่นๆ ในด้านต่างๆ รวมทั้งเครือข่ายภาคประชาชนควรจะได้รับการส่งเสริม  และควรมีระบบพัฒนาศักยภาพคน  และการสร้างทีมที่ต่อเนื่องเพราะกำลังคนที่มีคุณภาพเชี่ยวชาญแต่ละเรื่องเหล่านี้ล้วนเป็น Asset  หรือทุนภูมิปัญญาของ พม. ในระยะยาว


เมื่อวันที่  8  ที่ผ่านมาผมเชิญเจ้าหน้าที่กลุ่มหนึ่งที่ดูแลงานบุคลากรของ พม. มาหารือเรื่องระบบการแต่งตั้งโยกย้ายที่เป็นธรรม  และกระบวนการเข้าสู่ตำแหน่งทางวิชาการตามที่เราได้ประมวลความคิดเห็นได้จากเวทีราชวิถีฟอรัม  ครั้งที่  6  และ  7  ซึ่งเมื่อประกอบกับ พ.ร.บ. ระเบียบบริหารราชการแผ่นดิน  2550  ที่ออกใหม่  และจะมีผลต่อการเลิกระบบ  PC ภายใน 1 ปีข้างหน้า     เราจึงเห็นตรงกันว่า พม. ควรช่วงชิงร่วมเป็นพันธมิตรกับ กพ. ในการจัดกำลังคนลงสู่ระบบใหม่เสียเลย  ถือเป็นการบุกเบิกนำร่อง  โดยระดมการมีส่วนร่วมของประชาคม พม. อย่างเข้มข้น

ในระบบใหม่  กพ. เขามีแนวทางให้แล้วอย่างชัดเจนว่าจะแบ่งข้าราชการพลเรือเป็น     3  ประเภท  คือ  ข้าราชการพลเรือนสามัญ  ,ข้าราชการพลเรือนวิสามัญ  และข้าราชการพลเรือนในพระองค์  ซึ่งสำหรับข้าราชการพลเรือนวิสามัญที่กำหนดขึ้นใหม่นี้  เขาจะเพิ่มประสิทธิภาพและความคล่องตัวในการหาบุคคลที่ไม่เคยดำรงตำแหน่งราชการเข้ามาเป็นผู้บริหารระดับสูงได้  ส่วนข้าราชการพลเรือนสามัญนั้นจะแบ่งเป็น  4  กลุ่ม  ซึ่งก็หมายความว่าพวกเราทุกคนจะต้องถูกจัดลงไปในกลุ่มใดกลุ่มหนึ่ง  ได้แก่
1) ประเภทบริหาร  (Command – C)  ในนี้ต่อไปจะมี  2  ระดับ  คือ  ระดับต้น  และระดับสูง  ได้แก่ผู้บริหารระดับสูง (เดิม) ในตำแหน่งต่างๆ  อาทิ  ปลัดกระทรวง  รองปลัดกระทรวง  อธิบดี  รองอธิบดี
2) ประเภทอำนวยการ  (Manager – M)  ในนี้ต่อไปจะมี  2  ระดับเช่นกัน  คือ  ระดับต้น  และระดับสูง  ได้แก่  ตำแหน่งผู้อำนวยการสำนัก  และผู้อำนวยการกอง  (เดิม)
3) ประเภทวิชาการ 
(Knowledge – K)  ส่วนนี้เป็นส่วนสำคัญจะแบ่งเป็น  5  ระดับ  คือ  ปฏิบัติการ  ชำนาญการ  ชำนาญพิเศษ  เชี่ยวชาญ  และทรงคุณวุฒิ  ได้แก่  ข้าราชการที่เริ่มจากวุฒิปริญญาตรีทั่วไป  และตำแหน่ง ว. ทั้งหลาย
4) ประเภททั่วไป  (Operation – O)  ส่วนนี้แบ่งเป็น  4  ระดับ  คือ  ปฏิบัติงาน  ชำนาญงาน  อาวุโส  และทักษะพิเศษ  ได้แก่  ข้าราชการ (เดิม) ที่เริ่มจากวุฒิต่ำกว่าปริญญาตรี

ประเด็นที่ต้องคิดคือจะจัดคนจากที่เป็นอยู่ในปัจจุบัน  ลงสู่  4  กลุ่มนี้อย่างไร  จึงจะเป็นผลดีต่อองค์กร พม. ในภาพรวม  และเป็นที่พึงพอใจ – เป็นที่ยอมรับของชาว พม. ทุกฝ่าย

เพื่อให้เป็นผลดีต่อองค์กรโดยรวม  ผมคิดว่าแต่ละกรมควรต้องจัดกำลังให้ได้ดุลกับภารกิจและสถานการณ์  โดยดูสัดส่วนระหว่าง  C : M : K : O  ให้พอเหมาะ.  C + M  ควรมีจำกัด  (รวมกันไม่เกิน 10 %)  ส่วน  K  และ  O  นั้น  กรมปฏิบัติการแบบ พส. อาจมี  O  มากกว่า  K  ,กรมวิชาการแบบ สท. ,สค. ,พก. น่าจะมี  K  มากกว่า  O  ชัดเจน  ในขณะที่ สป. ซึ่งเป็นกรมนโยบายและประสานงานภูมิภาคอาจมี  O  และ  K  ใกล้เคียงกัน

ส่วนเพื่อให้เป็นที่พึงพอใจและเป็นที่ยอมรับของชาว พม. ทุกฝ่ายนั้น  ผมคิดว่าเราต้องจัดให้มีกระบวนการมีส่วนร่วมของชาว พม. อย่างกว้างขวาง  ทั้งนี้อาจแบ่งเป็น  4  ขั้นตอน :

ขั้นที่  1  ให้เจ้าหน้าที่ พม. ทุกคนทราบสถานการณ์ความเปลี่ยนแปลง  ทราบเงื่อนไขสิทธิโอกาส  และแนวทางการตัดสินใจ  แล้วให้แต่ละคนแจ้งความจำนงว่าประสงค์จะเลือกลงกลุ่มใด     (C ,M ,K ,O)  เป็นอันดับ  1  และ  2  

ขั้นที่  2  กรมแต่ละกรมทำการประมวลข้อมูลความต้องการของเจ้าหน้าที่ทั้งหน่วยงาน  แล้วทดลองจัดคนลงกลุ่ม  โดยถือความต้องการตามสิทธิของเจ้าหน้าที่  และภารกิจของกรมเป็นปัจจัยหลัก  โดยจัดองค์ประกอบสัดส่วนให้มีทางเลือก  2 – 3  รูปแบบเพื่อการพิจารณาร่วมกันได้ง่ายขึ้น

ขั้นที่  3  เปิดเวทีประชาคม พม. ในแต่ละกรม  หรือติดประกาศให้ข้าราชการได้ทราบโดยทั่วไป  รังฟังความคิดเห็นและข้อเท็จจริง  จนกระทั่งนำมาสู่ข้อยุติที่เป็นที่ยอมรับกัน

ขั้นที่  4  เสนอ กพ. และ ครม. เพื่อรับทราบ / รับรอง ก่อนที่จะประกาศใช้อย่างเป็นทางการ

อย่างไรก็ตาม  ที่เล่ามานี้เป็นเพียง (ร่าง)  แนวคิด – แนวทางเบื้องต้นเท่าที่ได้หารือกับคณะเจ้าหน้าที่กลุ่มหนึ่งเท่านั้น  ผมตั้งใจจะหารือที่ประชุมผู้บริหารของกระทรวงและคณะกรรมการศึกษาการพัฒนาระบบธรรมาภิบาลภายในสัปดาห์หน้าครับ  และเมื่อได้ผลอย่างไรก็คงจัดทำเป็นข้อเสนอทิ้งไว้ให้กระทรวงคิดอ่านดำเนินการกันต่อไป  เพราะผมคงหมดเวลาไปก่อนครับ  ยกเว้นเสียแต่ว่าคณะผู้บริหาร  และประชาคม พม. จะเห็นชอบเป็นอย่างอื่น






ด้วยความระลึกถึง

